Hulp ná brand 900 dakloos laatDie skuilings in ligte laaie. (Foto: ANA) Mzwandile Masina, burgemeester van Ekurhuleni, het die rampverligtingsorganisasie Gift of the Givers bedank nadat hulle Dinsdag ingespring en gehelp het toe ’n brand by ’n informele nedersetting in Kempton Park 900 mense dakloos gelaat het. Die organisasie het gister ’n oproep van die Ekurhuleni-rampbestuurspan ontvang ná die brand by die Pomonaweg-nedersetting waar 200 skuilings deur die loop van die nag in puin gelê is. Luidens ’n verklaring het Gift of the Givers, die Ekurhuleni-munisipaliteit en die departement van menslike nedersettings ’n memorandum van verstandhouding wat die organisasie in staat stel om geld by die publiek in te vorder om slagoffers gedurende rampe van dié aard by te staan. Die organisasie kon dus ná die brand warm etes, doeke, sanitêre doekies, komberse, vrugte en gebottelde water aan die slagoffers van die brand voorsien. Gift of the Givers doen nou ’n beroep op die publiek om te help met enige materiaal wat gebruik kan word om die slagoffers se skuilings te herbou en hulle weer op die been te kry. Dit sluit dakplate, houtpale asook kospakkies, klere en matrasse in. Lindiwe Sisulu, minister van water, sanitasie en menslike nedersettings, het intussen die departement van menslike nedersettings in Gauteng en die munisipaliteit geloof vir hul vinnige reaksie op die brand. Inwoners ontvang benodighede. (Foto: ANA) “Dit is op dae soos dié dat ons almal met die private sektor moet hande vat en mense in benarde situasies ondersteun,” het die minister gesê. “Ons loof die organisasies en individue wat hul tyd, kos en ander benodigdhede aan die slagoffers geskenk het.” Sisulu het verder gesê sy het reeds opdrag aan die departement gegee om elkeen wat deur die brand gestrand gelaat is, van ’n dak oor sy of haar kop te voorsien. “My hart gaan uit na veral vroue, skoolkinders en bejaardes. Ek doen ŉ beroep op die provinsiale regering en reddingspanne om hulle te prioritiseer,” het Sisulu gesê. Bel Gift of the Givers se Emily Thomas by 083 652 0315 vir inligting en Badr Kazi by 083 228 1298 vir bydraes.